钦定古今图书集成/明伦汇编/官常典/第439卷 > 《月令》
## 钦定古今图书集成/明伦汇编/官常典/第439卷 > 《月令》

孟秋之月，立秋之日，天子乃命将帅，选士厉兵，简练
桀俊，专任有功，以征不义，诘诛暴慢，以明好恶，顺彼
远方。

〈陈注〉简练，简择而练习之也。“专任有功”，谓大将有已试之功，乃使之专主其事也。诘者问其罪，诛者戮其人，残下谓之暴，慢上谓之慢。顺，服也，好恶明则远方顺服。　严陵方氏曰：“才足以将物而胜之谓之将，智足以帅人而先之谓之帅，士言其人，兵言其器，选士则人无不能于事，厉兵则器无不利于用，桀俊简之则无所”不择，练之则无所不熟。既选厉简练之矣，苟非已试之效，则胜负犹未可知，故所任必在乎有功之人也。任有功矣，苟置疑贰于其间，则知者必不尽其谋，能者必不竭其力，故任之又欲其专也。凡此皆欲以征不义而已。“无以覆下之谓暴，不能敬上之谓慢，诘以问其罪，诛以戮其人。”所诘诛者暴慢，则好恶公而明矣，故曰“以明好恶。”好恶得其明，则合天下之所愿而无逆矣，故曰“顺彼远方。”必曰远方者，柔远能迩之意。既曰“征不义”，又曰“诘诛暴慢”，盖以征不义则言其道，诘诛暴慢则言其事。